Seuntjie (4) brand erg op kleinhoeweGraham van Heerden se wonde word behandel. Foto: Verskaf. Graham van Heerden, ŉ vierjarige seun van Bronkhorstspruit oos van Pretoria, het verlede week erge brandwonde aan sy bolyf opgedoen terwyl hy op ŉ kleinhoewe, waar sy gesin pas ingetrek het, gespeel het. Sy ouers, Jolandi van Heerden (27) en Derick Roos (36), het aan die begin van die maand na die kleinhoewe buite die dorp verhuis. “Die gras is nog lank en daar is baie van die vorige inwoners se goed wat nog rondlê,” het van Heerden Woensdag aan Maroela Media gesê. Graham het verlede Woensdag buite die huis gespeel en êrens ŉ aansteker opgetel. Hy het daarmee begin speel en per ongeluk sy langmou nylon-hempie aan die brand gesteek. “Hy het huilend na my toe gehardloop. Die hemp het nog gebrand en die vlamme was naby sy nek toe ek die hemp van sy lyfie afgeruk het.” Van Heerden en Roos het vir Graham na ŉ nabygeleë kliniek gehaas met brandwonde aan sy maag, bors en linkerarm. Daar het ŉ verpleegster glo ŉ oliemiddel en salf op die wonde gesit, dit verbind en die seun huis toe gestuur met stroopmiddel vir pyn en ŉ ligte antibiotika. Die paartjie is aangesê om Graham weer Vrydag daarheen te neem. Van Heerden het gesê sy moes geld leen om vir Graham ŉ beter pynmiddel te koop, aangesien die stroop nie sterk genoeg was nie. “Graham het ŉ ouer sussie, Robyn (5), en hy is die woeligste van die twee. Nadat hy gebrand het, het hy begin koors kry en hy kon nie slaap nie. Hy het net stil gesit en wou nie eet nie.” Graham is weer Vrydag na die kliniek geneem waar dieselfde oliemiddel en salf glo gebruik is om op sy wonde te sit. Hy is daarna weer huis toe gestuur met instruksies dat Van Heerden Sondag die wonde moet oopmaak en versorg. Toe Van Heerden Sondagaand die wonde oopmaak het sy gesien dit het begin septies raak op plekke. Roos het Maandag foto’s van die wonde aan kollegas by die werk gewys en raad gevra, waarna sy kollegas geld ingesamel sodat Graham na ŉ plaaslike dokter geneem kan word. Die dokter het die wond weer behandel en verbind, en antibiotika voorgeskryf. Intussen het Graham se verhaal onder die aandag van Hero Burn Foundation, ŉ nie-winsgewende organisasie wat ondersteuning bied aan en omsien na brandslagoffers, en South African Family Relief Project gekom. Annerie du Plooy, die direkteur van die Hero Burn Foundation, het Woensdag aan Maroela Media gesê Graham is aangeneem as een van die organisasie se helde. Die organisasie het gereël dat Graham Dinsdag na ŉ dokter geneem is wat spesialiseer in brandwonde en waar behoorlike brandwondsorg toegepas is. “Dit gaan vandag al klaar beter met hom. Hy slaap weer normaal en het gister weer begin om goed te eet, trouens, hy wil nie ophou eet nie. Die kleur in sy gesiggie is ook weer normaal,” het Van Heerden gesê. Graham se pad na herstel is egter nog lank. Dit kan hom ses tot agt weke duur om ten volle te herstel. Hero Burn gaan die gesin bystaan en poog dat hy die beste produkte ontvang om sy brandwonde mee te behandel. Mense wat die organisasie finansieel wil bystaan en sodoende help dat Graham die beste behandeling ontvang, kan die bankbesonderhede hier kry. Gebruik “Van Heerden” as ŉ verwysing. “Ek het al moed opgegee met die mensdom, maar is nou verras om te sien hoe baie mense omgee ná alles wat gebeur het. Hero Burn en Family Relief is baie behulpsaam. My verloofde se kollegas, in besonder oom Jacques en sy vrou Karin, is ook ware engele, asook almal wat ek nie eens ken nie, wat boodskappe van bemoediging stuur,” het ŉ dankbare Van Heerden gesê. Du Plooy het gesê dit is verstommend om te sien hoeveel mense ingespring het om Graham tot dusver te help.